Oficiālais Vēstnesis 208 E , 25/08/2005 Lpp. 0058 - 0061



P6_TA(2004)0076 Pasaules AIDS diena Eiropas Parlamenta rezolūcija par Pasaules AIDS dienu Eiropas Parlaments, - ņemot vērā Pasaules AIDS dienu 2004. gada 1. decembrī un tās tēmu "Sievietes, meitenes un HIV/AIDS", - ņemot vērā Komisijas darba dokumentu par saskaņotu un integrētu pieeju HIV/AIDS apkarošanai ES un tās kaimiņvalstīs, - ņemot vērā 2004. gada 24. februārī pieņemto Dublinas deklarāciju par Partnerattiecībām cīņā pret HIV/AIDS Eiropā un Centrālajā Āzijā, - ņemot vērā ANO 2001. gada 27. jūnija deklarāciju par saistībām attiecībā uz HIV/AIDS un UNAIDS programmu, kas turpinās, - ņemot vērā 2000. gada 8. septembrī valstu un valdību vadītāju parakstītajā Tūkstošgades deklarācijā pausto mērķi līdz 2015. gadam panākt saslimstības samazināšanos, - ņemot vērā Reglamenta 103. panta 4. punktu, A. tā kā 2004. gadā pieauga kopējais ar HIV/AIDS inficēto cilvēku skaits visos pasaules reģionos un tagad lēš, ka tādu ir 40 miljoni; tā kā visā pasaulē arvien vairāk pieaug inficēto sieviešu skaits; B. tā kā 1997. gadā 41% HIV pozitīvu cilvēku bija sievietes un meitenes, taču šodien apmēram puse no HIV/AIDS inficētajiem visā pasaulē ir sievietes un meitenes, un Āfrikas Subsahāras reģionā šis skaits ir 57 %; un tā kā līdz šim 40 miljoni cilvēku ir inficēti ar HIV un apmēram 90 % no tiem dzīvo jaunattīstības valstīs; C. tā kā, ievērojot ar HIV/AIDS saistīto dzimumu nevienlīdzību, tādu vakcīnu atrašanai, kas ir pieejamas sievietēm un jaunietēm pirms seksuālas uzvedības nostabilizēšanās, jākļūst par budžeta un politikas prioritāti; tā kā sievietes jāiesaista visos atbilstīgajos klīniskajos pētījumos, tostarp vakcīnu izmēģināšanā; D. tā kā kopš 1995. gada ir divkāršojies jaunu HIV saslimšanu skaits Rietumeiropā un dažās no jaunajām dalībvalstīm, kā arī trešās valstīs, kas atrodas pie mūsu austrumu robežām, jaunu inficēšanās gadījumu skaits ir viens no augstākajiem; E. tā kā ieguldījumu palielināšana pētniecībā un attīstībā ar mērķi paaugstināt terapeitisko un profilaktisko efektu ir vitāli svarīga, lai nodrošinātu ilglaicīgus panākumus pret HIV/AIDS saslimšanu vērstai darbībai; F. tā kā īpaši svarīgi ir sekmēt droša seksa iemaņas un tādu inficēšanas risku samazinošu preparātu lietošanu, ko uzskata par daudzsološu profilaktisku līdzekli; G. tā kā tiesības uz seksuālo un reproduktīvo veselību ir nesaraujami saistītas ar HIV/AIDS un citu nabadzības izraisītu slimību profilaksi un tā kā Tūkstošgades attīstības mērķus (TAM) kopumā un tos, kuri attiecas uz dzimumu līdztiesību un sieviešu lomas palielināšanu, bērnu mirstības samazināšanu, mātes veselības uzlabošanu un it īpaši — uz HIV/AIDS apkarošanu, varēs sasniegt tikai tad, ja ar seksuālo un reproduktīvo veselību saistītos jautājumus izvirzīs TAM priekšplānā; H. tā kā arī UNAIDS nesen apkoptie dati norāda uz infekcijas izplatības palielināšanos ES, it īpaši vecuma grupā no 15 līdz 25 gadiem; I. tā kā farmaceitiskajiem uzņēmumiem jāmeklē veidi, kā samazināt izstrādājumu cenas, jo jaunattīstības valstis nevar atļauties pretvīrusa preparātus, kas ir pieejami industriāli attīstītajās valstīs; J. tā kā dažās valstīs izmaksas saistībā ar HIV/AIDS drīz vien pārsniegs pusi no veselības aprūpei atvēlētā budžeta; K. tā kā nepietiekama darbība HIV/AIDS epidēmijas apkarošanā var izraisīt vēl nebijušu krīzi, it īpaši Āfrikas dienvidu daļā, apdraudot ne tikai veselību un attīstību, bet arī vairāku valstu drošību un politisko stabilitāti; L. tā kā PTO Ģenerālpadome apstiprināja atbrīvojumu attiecībā uz TRIPS līguma 31. panta f) punktu, kas nosaka, ka PTO locekļi drīkst izsniegt bezmaksas licences tādu patentētu farmaceitisko līdzekļu ražošanai un izplatīšanai, kas domāti eksportam uz trešām valstīm, kurās ražošanas jaudas šajā nozarē nav pietiekamas vai to nav nemaz, un tam būtu jāveicina lētu medikamentu pieejamība šajās valstīs; M. tā kā daudzas jaunattīstības valstis zaudēs iespēju ražot patentbrīvos medikamentus, kad 2005. gada 1. janvārī stāsies spēkā TRIPS noteikumi, 1. vēlreiz apstiprina katra cilvēka tiesības uz medicīnisko aprūpi un ārstēšanu; 2. atgādina, ka gadījumā, ja neapturēs tendenci HIV/AIDS infekcijai palielināties, nebūs izredžu sasniegt visaptverošos Tūkstošgades attīstības mērķus, kas vērsti uz galējas nabadzības un bada izskaušanu līdz 2015. gadam un to cilvēku skaita samazināšanu uz pusi, kuri dienā iztiek ar mazāk nekā vienu dolāru un cieš badu; 3. mudina Komisiju un dalībvalstis piešķirt stabilu finansējumu vismaz 1 miljarda euro apmērā Vispasaules fondam cīņai pret AIDS, tuberkulozi un malāriju; atgādina, ka G8 valstis un pārējā starptautiskā sabiedrība ir apņēmušās katru gadu kopumā tam izlietot 7 līdz 10 miljardus euro; 4. uzsver, ka stratēģijā, kas vajadzīga efektīvai HIV/AIDS epidēmijas apkarošanai, jāiekļauj visaptveroša pieeja profilaksei, izglītošanai, aprūpei un ārstēšanai, un jāizmanto jaunākās tehnoloģijas, jāpaplašina pieeja ārstēšanai, kā arī steidzami jāizstrādā vakcīnas un inficēšanās risku samazinoši preparāti; 5. ir norūpējies par pieaugošo inficēšanās līmeni dažās sabiedrībās, kurām a priori ir pilnībā pieejama visa vajadzīgā informācija par profilaksi un izvairīšanos no riska, un it īpaši vecuma grupā no 15 līdz 25 gadiem; 6. atzīmē starptautiskās AIDS Vakcīnas iniciatīvas norādi uz to, ka privātais sektors nesniedz finansējumu; tāpēc aicina privātus ziedotājus pievienoties labdarības organizāciju un publiskā sektora veikumam, lai izstrādātu vakcīnas, it īpaši Āfrikā; 7. aicina ES un tās dalībvalstis ievērojami palielināt finansējumu inficēšanās risku samazinošu preparātu izstrādei, jo saskaņā ar piesardzīgiem aprēķiniem pat daļēji efektīva šāda tipa preparāta ieviešana 3 gadu laikā samazinātu saslimšanas gadījumu skaitu par 2,5 miljoniem un ka, saņemot atbilstīgu finansējumu, līdz desmitgades beigām varētu izstrādāt efektīvu inficēšanās risku samazinošu preparātu; 8. uzsver, ka ārkārtīgi svarīga ir piekļuve medikamentiem, tostarp vakcīnām un diagnosticējošiem preparātiem, un ka par vienu no prioritātēm jākļūst šādu ārstniecības līdzekļu izmaksu samazināšanai, tāpēc aicina farmācijas nozari samazināt cenas; 9. mudina Eiropas farmācijas nozari veltīt nozīmīgu savu resursu daļu medikamentiem, kas domāti infekcijas slimību ārstēšanai, un citiem būtiskiem medikamentiem; 10. aicina Komisiju un dalībvalstis vēl vairāk iesaistīties efektīvāku terapeitisko un profilaktisko līdzekļu pētniecībā un attīstībā, lai HIV/AIDS apkarošanas pasākumiem nodrošinātu ilglaicīgus panākumus; it īpaši aicina ES un tās dalībvalstis atrast papildu finansējumu, lai uzsāktu auglīgas partnerattiecības ar farmācijas uzņēmumiem vakcīnu izstrādē; 11. ar lielu interesi atzīmē neseno atklājumu, ka relatīvi lēta antibiotika (co-trimoxazole) ir samazinājusi ar AIDS saistīto mirstību Āfrikas bērnu vidū gandrīz uz pusi; lai gan šīs zāles neapkaro HIV, tās nepārprotami palīdz novērst sekundāras infekcijas, kas izraisa nāvi daudziem HIV pozitīviem bērniem ar novājinātu imunitāti, un tās izmaksā tikai 7-12 dolārus gadā katram bērnam, turpretī lētākais antiretrovīrusa preparāts 300 dolārus; 12. izsaka nožēlu, ka ilgu laiku pagātnē dažās nozarēs valdošie aizspriedumainie uzskati attiecībā uz prezervatīvu lietošanu neļāva pilnībā pievērst vajadzīgo uzmanību HIV/AIDS apakrošanai; 13. aicina ANO un tās locekļus, nākošgad pārskatot Tūkstošgades attīstības mērķus, ievērojami veicināt seksuālās un reproduktīvās veselības jautājumu atpazīstamību un uzsvērt to nozīmīgumu; 14. aicina ES arī turpmāk piešķirt prioritāti seksuālās un reproduktīvās veselības jautājumiem, finansējot programmas saistībā ar ģimenes plānošanu, un it īpaši ietekmēt seksuālo uzvedību, īstenojot riska samazināšanas stratēģijas, izglītot jauniešus, it sevišķi meitenes un jaunas sievietes, par seksuāli transmisīvajām infekcijām un HIV, veicināt prezervatīvu lietošanu kopā ar citām kontracepcijas metodēm, kā arī novērst dezinformāciju par prezervatīvu efektivitāti; 15. aicina Komisiju mudināt jaunattīstības valstis atjaunot un attīstīt valsts pakalpojumus tādās būtiskās jomās kā ūdensapgāde un kanalizācija, veselība un izglītība; 16. uzsver, ka ar HIV/AIDS saistītās problēmas nevar risināt atrauti un tās bieži vien iet rokrokā ar tādām slimībām kā tuberkuloze vai C hepatīts un tādiem psihiskiem traucējumiem kā depresija, un tām visām jāatrod aprūpes un ārstēšanas risinājumi; 17. mudina Komisiju izstrādāt specifiskus normatīvus instrumentus, lai veicinātu pētniecību un attīstību jomās, kas saistītas ar novārtā atstātām un nabadzības izraisītām slimībām, un nodrošināt, lai pētniecības rezultāti atbilstu jaunattīstības valstu specifiskajām vajadzībām un veicinātu ātru situācijas uzlabošanos sabiedrības veselības jomā; 18. aicina visus iesaistītos partnerus pēc iespējas drīz īstenot pasākumus, lai atļautu jaunu zāļu un vakcīnu lietošanu un lai nodrošinātu, ka pacienti nabadzīgākās Eiropas valstīs arī var saņemt ārstēšanu par pieņemamu cenu; 19. izsaka nožēlu, ka slimniekiem, kas mirst no AIDS, nav paliatīvās aprūpes, un aicina apmācīt un atbalstīt paliatīvās aprūpes vienības; 20. atzinīgi novērtē Komisijas priekšlikumu izveidot vienotu sistēmu tādu obligātu licenču izsniegšanai, kuras ļauj ražot un eksportēt lētākus medikamentus uz valstīm, kas tiesīgas tos saņemt un kam tie ir vajadzīgi; 21. uzsver, cik svarīgi ir nodrošināt, lai mērķi piegādāt jaunattīstības valstīm pieejamus medikamentus neapdraud pārlieku ierobežojošas vai apgrūtinošas procedūras vai saskaņā ar obligātajām licencēm izgatavotu farmaceitisko preču atpakaļievešana Eiropas Savienībā; 22. mudina attīstītās valstis pieņemt atbrīvojumu attiecībā uz TRIPS līguma piemērošanu šajā jomā, lai farmācijas uzņēmumi jaunattīstības valstīs varētu turpināt lētu patentbrīvu medikamentu ražošanu; 23. mudina Komisiju gan PTO, gan divpusējo attiecību līmenī iebilst, ja ASV savos divpusējos nolīgumos ar jaunattīstības valstīm iekļauj noteikumus, kas tām liek atteikties no tiesībām, kuras nostiprinātas Dohas Deklarācijā, proti, izmantot vai importēt patentbrīvas zāles sabiedrības veselības aizsardzībai; mudina arī pašu ES atturēties no jebkādiem šāda veida pasākumiem; 24. aicina ES izstrādāt politikas virzienus un programmas šajā jomā un lūdz Komisiju 2007. - 2013. g. finanšu plānā nodrošināt vairāk līdzekļu, lai varētu atbalstīt nozīmīgu un vēl vērienīgāku cīņu pret HIV/AIDS, ieskaitot daudzgadu saistības attiecībā pret Globālo fondu cīņā ar HIV/AIDS, tuberkulozi un malāriju; 25. ir cieši pārliecināts, ka ES ir nozīmīga loma globālajā cīņā pret šo slimību gan tās pilsoņu, gan trešo valstu pilsoņu labā; tāpēc apsveic jau esošo ES finansējumu pētniecības projektiem, apmaiņu ar labāko praksi un NVO iesaistīšanu, it īpaši to, kuras ir vispiemērotākās specifisku problēmu risināšanai tādās neaizsargātās iedzīvotāju grupās kā imigranti, seksa industrijā nodarbinātie u.c.; 26. apsveic Apvienotās Karalistes, Zviedrijas un Nīderlandes lēmumu apmierināt daudzu NVO lūgumu sniegt vēl lielākus līdzekļus Globālajam fondam; 27. aicina ES dalībvalstis, it īpaši Itālijas valdību, ievērot saistības sniegt finansējumu Globālajam fondam un nodrošināt jau uzsākto darbību turpinājumu; 28. aicina jauno Komisiju nodrošināt, lai finansējums arī turpmāk palīdz pārvarēt "nepieklājīgās atšķirības", kuras izraisīja Savienoto Valstu atsauktais ANO iedzīvotāju fonda (UNFPA) finansējums ne tikai jaunattīstības valstīs, bet arī Austrumeiropā un Centrālajā Āzijā; 29. apsveic Komisijas 2004. gada 23. novembra paziņojumu par to, ka 2005. gada aprīlī notiks iepazīstināšana ar rīcības plānu cīņā pret AIDS, un ar nepacietību gaida konkrētus pasākumus; 30. uzdod tā priekšsēdētājam nosūtīt šo rezolūciju Padomei, Komisijai, dalībvalstu valdībām, ĀKK un ES Apvienotās parlamentārās asamblejas līdzpriekšsēdētājiem, PVO, PTO un UNAIDS. --------------------------------------------------